## Pravilnik o redovitim izvješćima mirovinskog osiguravajućeg društva

### NN 86/2014 (18.7.2014.), Pravilnik o redovitim izvješćima mirovinskog osiguravajućeg društva

HRVATSKA AGENCIJA ZA NADZOR FINANCIJSKIH USLUGA

1735

Na temelju članka 102. stavka 3. i članka 106. stavka 3. Zakona o mirovinskim osiguravajućim društvima (»Narodne novine« broj 22/14) Hrvatska agencija za nadzor financijskih usluga na sjednici Upravnog vijeća održanoj 11. srpnja 2014. donosi

PRAVILNIK

O REDOVITIM IZVJEŠĆIMA MIROVINSKOG OSIGURAVAJUĆEG DRUŠTVA

Uvodna odredba

Članak 1.

Ovim Pravilnikom propisuje se sadržaj redovitih izvješća koje mirovinsko osiguravajuće društvo (dalje u tekstu: Društvo) dostavlja Hrvatskoj agenciji za nadzor financijskih usluga (dalje u tekstu: Agencija) te način i rokovi tog izvještavanja.

Sadržaj izvješća te način i rokovi izvještavanja

Članak 2.

(1) Društvo je dužno pisano izvještavati Agenciju:

1. o upisu i promjenama podataka koji se upisuju u sudski registar, dostavljanjem preslika prijave s prilozima uz prijavu, istodobno kada se dostavljaju sudskom registru, a presliku rješenja o upisu u sudski registar najkasnije u roku od tri dana od njegova primitka,

2. o sazivu glavne skupštine i svim odlukama prihvaćenim na glavnoj skupštini, dostavljanjem preslika poziva za glavnu skupštinu s dnevnim redom i prijedlogom odluka, u roku od tri dana od dana donošenja odluke o sazivanju glavne skupštine, a nakon održane glavne skupštine dostavljanjem izvornika zapisnika s odlukama koje su donesene na glavnoj skupštini, s javnobilježnički ovjerenim tekstom statuta ako je na toj glavnoj skupštini donesena odluka o izmjenama i dopunama statuta, u roku od tri dana od dana održavanja glavne skupštine,

3. o imateljima dionica Društva te o stjecanju, odnosno promjeni kvalificiranih udjela dostavljanjem osobnih podataka i prebivališta, odnosno naziva i sjedišta dioničara Društva, nominalnog iznosa dionica koje posjeduju i postotka udjela u glasačkim pravima odnosno temeljnom kapitalu Društva, kao i o stjecanju manjem od 10%, ako postoji utjecaj na upravljanje Društvom i navesti način stjecanja, bez odlaganja,

4. o imenovanju odnosno prestanku obavljanja funkcije člana nadzornog odbora, člana uprave, izvršnog direktora i prokurista, dostavljanjem odluke o njihovom imenovanju i prestanku obavljanja funkcije na koju su imenovani, u roku od osam dana od donošenja odluke odnosno primljene obavijesti,

5. o imenovanju odnosno razrješenju imenovanog ovlaštenog aktuara, dostavljanjem izvornika odluke o imenovanju odnosno razrješenju imenovanog ovlaštenog aktuara, u roku od osam dana od dana donošenja odluke,

6. o imenovanju odnosno razrješenju upravitelja tehničkih pričuva, dostavljanjem izvornika odluke o imenovanju odnosno razrješenju, u roku od osam dana od dana donošenja odluke,

7. o imenovanju i razrješenju internog revizora, dostavljanjem izvornika odluke o imenovanju odnosno razrješenju internog revizora, u roku od osam dana od dana donošenja odluke,

8. o osobi ili osobama koje obavljaju funkciju upravljanja rizicima, u roku od osam dana od dana donošenja odluke,

9. o osobi ili osobama koje obavljaju funkciju praćenja usklađenosti s relevantnim propisima, u roku od osam dana od dana donošenja odluke,

10. o planiranom otvaranju, preseljenju, zatvaranju ili privremenom prestanku podružnice ili predstavništva Društva, odnosno drugim organizacijskim promjenama, bez odlaganja,

11. o ulaganjima na temelju kojih je Društvo posredno ili neposredno steklo ili povećalo kvalificirani udjel u drugoj pravnoj osobi, kao i o svakom daljnjem ulaganju u tu pravnu osobu, dostavljanjem preslika ugovora ili druge isprave o stjecanju kvalificiranog udjela, u roku od osam dana od dana stjecanja kvalificiranog udjela te o smanjenju kvalificiranog udjela Društva u drugoj pravnoj osobi, u roku od osam dana od dana smanjenja kvalificiranog udjela,

12. o prestanku obavljanja poslova iz članka 9. Zakona za koje je Društvo dobilo odobrenje za rad Agencije, bez odlaganja,

13. ako je ugrožena likvidnost, odnosno solventnost Društva ili se financijski položaj Društva izmijeni do mjere da Društvo ne dostiže granicu solventnosti, dostavljanjem obrazloženog izvješća, bez odlaganja te sukladno članku 82. Zakona obavijestiti Agenciju o mjerama odnosno prijedlozima mjera, u roku od 8 dana od njihova donošenja,

14. ako nastupe razlozi za prestanak, odnosno oduzimanje odobrenja za rad za obavljanje poslova Društva, dostavljanjem dokumentiranog izvješća bez odlaganja,

15. o pravilima mirovinskih programa Društva i njihovim promjenama, u roku od osam dana od njihovog donošenja,

(2) Društvo je dužno obavještavati Agenciju o tehničkoj podlozi koju upotrebljava pri izračunu predloženih jediničnih iznosa mirovina i zajamčenih isplata imenovanim korisnicima tako da najmanje 60 prije početka njihove primjene dostavi potpisano mišljenje ovlaštenog aktuara o istima s obrazloženjem koje će u sebi sadržavati (ovisno o vrsti i obliku mirovinskog programa): pripadajuća pravila i ugovor za mirovinski program, primijenjene tablice smrtnosti i/ili ostale tablice vjerojatnosti (iste je potrebno dostaviti u elektroničkom i u pisanom obliku), uračunate troškove za izračun mirovine, formulu i primjer izračuna uračunatih troškova, formulu i primjer izračuna mirovine i tablice predloženih jediničnih iznosa mirovine, uračunatu kamatnu stopu za izračun mirovine i tehničke pričuve, formulu i primjer izračuna tehničkih pričuva.

Stupanje na snagu

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/14-04/61

Urbroj: 326-660-14-1

Zagreb, 11. srpnja 2014.

Zamjenica predsjednika

Upravnog vijeća

Silvana Božić, v. r.

Pravilnik, NN 86/2014-1735